
A Váli-völgy településeinek turisztikai fejlesztése a tájépítészet eszközeivel

A Váli-völgy Fejér megye ÉK-i részén, ÉNy-DK irányban húzódó geológiai egység. A völgyet hosszanti irányban kettészeli a Váli-víz. A táj szerkezetét alapvetően az évszázadokon át tartó mezőgazdasághoz kapcsolódó tájhasználatok határozzák meg. A térség turisztikailag kedvező adottságokkal bír, számos természeti és épített tájérték gazdagítja. A vizsgálatban szerepelt települések gazdasági és társadalmi mutatói az országos adatokhoz mérten kedvezőek. Az aktuális helyzeti lehetőségeket kihasználva ki lehet jelölni a térségben a −magasabb szintű tervekben és jogszabályokban hosszú távú célként meghatározott− fenntarthatósági célállapot elérésének irányait, eszközeit.
Az elmúlt évtizedekben országszerte és világszerte bebizonyosodott, hogy a turizmus, mint komplex területfejlesztési eszköz alternatív megoldást kínál − az arra alkalmas térségek − általános stabilitásának eléréséhez. A turizmusfejlesztés optimalizált célállapotának kedvező eredményei széleskörben pozitív befolyással bírnak.  A multiplikátor hatásnak köszönhetően a turisztikai értelemben vett vonzó fogadóterület állapotának eredményeként javul a helyben megjelenő gazdasági teljesítmény, nő a helyben foglalkoztatottak száma, emiatt kedvezőbbé válik a települések népességmegtartó képessége. A közvetlenül a turizmussal kapcsolatban álló szereplőkre és a turisztikai fogadó területen lakó helyiek életére egyaránt kihatnak a területfejlesztési törekvések sikerei. Továbbá racionalizálódik a területhasználat, javul a környezeti állapot, és nő a tájpotenciál értéke. Ennek következtében elérhető közelségbe kerül a fogadóterület fenntarthatóságának célállapota.
A tanulmányban három fő munkarészt dolgoztam ki: vizsgálat, értékelés és javaslattétel. Bemutattam a Váli-völgy mikrotérségének táji adottságait és az aktuális turisztikai teljesítményeit. A tervezési terület minősítésére egy egyedi, objektív és zárt rendszerű tájértékelési módszert dolgoztam ki, amely alapján feltártam a turisztikai fejlesztésre alkalmas pontokat. Majd az értékelés eredményeként a turisztikai potenciál alapján rangsoroltam a hat települést. Az ismertté vált szakági információk birtokában megállapítottam hogy alkalmas a terület a turizmusfejlesztésére, és hogy melyek a potenciális fejlesztési irányok. Végül javaslatot teszek olyan döntően tájépítészeti eszközökre, amelyek segítségével sikeres turisztikai térséggé és ez által még versenyképesebbé, élhetőbbé és fenntarthatóvá válhat a Váli-völgyi mikrotérség.



